b'\n_START_ARTICLE_\nMessina (pokrajina)\n_START_SECTION_\nZgodovinske zanimivosti\n_START_PARAGRAPH_\nPrvi Grki, ki so se naselili na Siciliji, so prihajali iz Halkidike. Leta 735 pr. n. \xc5\xa1t. so pripluli na obale dana\xc5\xa1nje pokrajine Messina in ustanovili svojo prvo kolonijo, ki so jo imenovali Naxos po istoimenskem otoku v Egejskem morju. Naxos je kmalu postal pomemben zaradi sveti\xc5\xa1\xc4\x8da boga Apolona, kateremu so se prihajali priporo\xc4\x8dat vsi sicilski Grki, ki so se tu vkrcali na pot proti Gr\xc4\x8diji. Toda razen tega se mesto ni nikoli raz\xc5\xa1irilo. Ker se je bilo zavezalo z Atenami v borbi proti Sirakuzi, ki je na koncu zmagala, je bilo leta 403 pr. n. \xc5\xa1t. malo mestece celo popolnoma poru\xc5\xa1eno in njegovi prebivalci so bili prodani kot su\xc5\xbenji. Ozemlje z ru\xc5\xa1evinami vred je bilo podarjeno plemenu Sikulov in tudi ti se niso dosti zavzeli za njegov razvoj. Naselje je doseglo dolo\xc4\x8deno blaginjo \xc5\xa1ele v trinajstem stoletju, ko je bilo voja\xc5\xa1ko opremljeno za obrambo nasadov sladkornega trsa v bli\xc5\xbenji notranjosti. Postopoma so se razvile tudi druge dejavnosti, ki so pa v devetnajstem in dvajsetem stoletju popolnoma izumrle. Danes je kraj ena od najlep\xc5\xa1ih turisti\xc4\x8dnih to\xc4\x8dk Sicilije. Zanimivo je, da tiso\xc4\x8dletja skromne zgodovine niso spremenila imena tega kraja, ki \xc5\xa1e vedno nosi svoje prvotno ime: imenuje se Giardini-Naxos, to je Vrtovi - Naxos.'